አስራ ስድስቱ የፖለቲካ ፓርቲዎች በፀረ ሽብር ህጉ ላይ ድርድር እያካሄዱ ነው
በተለያዩ የአገሪቱ ጉዳዮች ላይ ድርድር ሲያደርጉት የቆዩት አስራ ስድስት የተቃዋሚ የፖለቲካ ፓርቲዎች በፀረ-ሽብር ህጉ ላይ ድርድር እያካሄዱ መሆኑ ተገለጸ ።  ለወራት ያህል በተለያዩ ጉዳዮች ላይ ሲወያዩ የቆዩት ፓርቲዎቹ ገዢው ፓርቲ ኢህአዴግ  ባልተቀበላቸው ነጥቦች ላይ መደራደራቸው ቀጥለዋል፡፡የፀረ ሽብር ህጉ ከህገ መንግስት ጋር የሚቃረን እና የዜጎችን ሰብአዊ መብት የሚጋፉ አንቀጾች ያሉት መሆኑን  የተቃዋሚ የፖለቲካ ፓርቲዎች በዛሬው ዕለት ባደርጉት ውይይት  የገለጹ ሲሆን   ህጉ አስፈላጊ ቢሆንም ሊሻሻሉ እና ሊሰረዙ የሚገባቸው አንቀጾች አሉት የሚል ሐሳብ አቅርበዋል፡፡ የፀረ ሽብር ህጉ የሰብአዊ መብት ተማጓቾችን እና የጋዜጠኞች በነጻነት የመሥራት መብት ማዳከሙን የተቃዋሚ ፓርቲዎቹ በዛሬው ዕለት ባደረጉት ውይይት ጠቁመዋል ፡፡የገዢው ፓርቲ ኢህአዴግ በበኩሉ ከአሁን በፊት የፀረ ሽብር ህጉ የዜጎችን እና የሀገርን ደህንነት ለማስጠበቅ ፋይዳው ከፍተኛ በመሆኑ ህጉ ላይ የሚደረግ ማንኛውንም  ማሻሻያዎችን እንደማይቀበል ማስታወቁ  ይታወሳል ፡፡በዛሬው ዕለት ተደራዳሪ የተቃዋሚ ፓርቲዎች ያቀረቡትን የማሻሻያ ሓሳቦችን   ኢህአዴግ በድርድሩ መቀበሉንና አለመቀበሉን የሚታወቀው በአጠቃላይ በሚሠጠው ምላሽ የሚገለጽ መሆኑን ተመልክቷል ።